SKRIFTLIG FORESPØRGSEL P-2119/01

af Fernando Fernández Martín (PPE-DE) til Kommissionen

(10. juli 2001)

Om: Udbetaling af udligningsstøtte til bananproducenter på De Kanariske Øer

I henhold til bestemmelserne i Rådets forordning (EØF) nr. 404/93(1) og de senere ændringer af denne modtager bananproducenterne på De Kanariske Øer udligningsstøtte for indkomsttab. Hidtil er denne støtte blevet udbetalt til producentorganisationerne eller enkeltproducenterne hver anden måned som supplering af et af Kommissionen allerede fastsat forskud, der er i overensstemmelse med de reelle markedspriser. I år 2000 beløb denne støtte sig til ca. 63 pesetas pr. reelt afsat kilo bananer. I år 2000 udgjorde Europa-Kommissionens forskud ca. 47 pesetas pr. kilo for hele år 2000. Støtten hver anden måned som egentlig havde skullet være effektueret for år 2000, er dog trods de allerede overskredne tidsfrister endnu ikke blevet udbetalt, dvs. man har ikke udlignet forskellen mellem de effektivt modtagede 47 pesetas pr. kilo og de 63 pesetas pr. kilo som bananproducenterne på De Kanariske Øer har ret til som følge af de reelle markedspriser.

Ydermere har man endnu ikke udbetalt de respektive beløb for den første og anden tomåneders periode i 2001, selv om de forfaldne beløb allerede er beregnet af Kommissionen og blev offentliggjort i De Europæiske Fællesskabers Tidende for ca. 2 måneder siden.

På grund af disse forsinkelser, som der hidtil ikke er givet grunde for, venter bananproducenterne på De Kanariske Øer stadigvæk på de ca. 8 millioner pesetas, som de har ret til, når man lægger de endnu udestående betalinger for år 2000 og de første fire måneder af år 2001 sammen.

Hvad er grunden til disse store forsinkelser, som ikke indtraf i de forløbne år? Hvem har ansvar for de alvorlige ulemper, der er påført bananproducenterne på De Kanariske Øer? Hvilken forvaltning er ansvarlig for disse kraftigt kritiserede forsinkelser, og hvilke foranstaltninger har Kommissionen til hensigt at foranstalte, således at de stadigt udestående beløb omgående kommer til udbetaling?

(1) EFT L 47 af 25.2.1993, s. 1.

Svar afgivet på Kommissionens vegne af Franz Fischler

(4. september 2001)

Kommissionens forordning (EF) nr. 1195/2001 af 18. juni 2001 om fastsættelse af udligningsstøtten for bananer, der blev produceret og markedsført i EF i 2000, af fristen for betaling af resten af denne støtte og af det faste forskud for 2001 blev offentliggjort i De Europæiske Fællesskabers Tidende den 19. juni 2001(1). Efter forordningens artikel 3 udbetaler medlemsstaternes myndigheder den resterende udligningsstøtte for 2000 og forskuddet for bananer, der blev markedsført i januar og februar 2001, senest to måneder efter forordningens ikrafttrædelse.

Kommissionen gør det ærede medlem opmærksom på, at den årlige procedure for fastsættelse af udligningsstøtten indebærer en række opgaver, som forudsætter administrative frister, der kun vanskeligt kan komprimeres, hvis man ønsker at råde over korrekte og pålidelige data. Dette kan forklare den ofte sene vedtagelse og offentliggørelse af de årlige bestemmelser for udligningsstøtten.

Kommissionen gør også opmærksom på, at den har vedtaget forordning (EF) nr. 471/2001 af 8. marts 2001 om ændring af forordning (EØF) nr. 1858/93 om gennemførelsesbestemmelser til Rådets forordning (EØF) nr. 404/93 for så vidt angår reglerne om støtte til udligning af indkomsttab i forbindelse med markedsføring af bananer. Efter forordningen udbetales der et sjette forskud for bananer, der blev markedsført i november og december, for at tage hensyn til producenternes likviditetsvanskeligheder, indtil udligningsstøtten kan fastsættes og restbeløbet udbetales.

(1) EFT L 162 af 19.6.2001.